Ois Aufaung vo da "Weanarischn Wöön" (Dialektwöön) vo da österreichischn Popmusik güts Joa 1970. Zum aan duachs Liad "A Glock'n, die 24 Stunden läut", gsungan vo da Marianne Mendt, gschriem vom Gerhard Bronner, zum aundan duach "Glaubst i bin bled" vo da Worried Men Skiffle Group (Text vom Schriftstöla Konrad Bayer vo da Weana Gruppm), des wos vo da Ö3-Musicbox produziat wuan is.[3] 1971 hod daun da Wolfgang Ambros "Da Hofa" aussabrocht und da Arik Brauer "Sie habn a Haus baut". 1972 san "Der Tschik" vom Georg Danzer sowia "Alle Menschen san ma zwider" von Kurt Sowinetz vaeffentlicht wuan.